Lagtingsvalget på Færøyene 2022

Lagtingsvalget på Færøyene 2022 ble holdt torsdag 8. desember 2022. Det ble valgt 33 medlemmer av Lagtinget for en periode på inntil fire år. Alle over 18 år som var danske statsborgere og registrert bosatt på Færøyene hadde stemmerett. Velgerne kunne forhåndsstemme med brev senest 28. november.
Etter lagtingsvalget i 2019 dannet Sambandsflokkurin, Fólkaflokkurin og Miðflokkurin en regjering med Bárður Nielsen som lagmann. I november 2022 fikk Jenis av Rana fra Miðflokkurin avskjed fra regjeringen, og partiet trakk sin støtte til regjeringen. Lagmannen fant ikke grunnlag for noe nytt flertall bak regjeringen eller en ny regjeringsdannelse så sent i valgperioden. Han brukte oppløsningsretten og utskrev valg til Lagtinget.
Mens dette pågikk, strevde Fólkaflokkurin med konflikter i eget parti. Det endte med utmeldinger og formannsskifte få uker før valget. Den nye partiformannen Beinir Johannesen drev en effektiv valgkamp.
At høyrepartiene mistet flertallet, ble forklart med misnøye med stigende inflasjon, høye drivstoff- og boligpriser og mangel på arbeidskraft i helsevesenet, men også deres ettergivenhet for Miðflokkurin i abort- og samlivsspørsmål, hvor mange velgere ønsker endringer. Det sosialdemokratiske partiet Javnaðarflokkurin gikk frem på løfter om  offentlige støtteordninger i tillegg til skattelettelser til familiene, og en kortere normalarbeidsuke.Javnaðarflokkurins formann Aksel V. Johannesen var Bárður Nielsens klare utfordrer som lagmann. Sentrumspartiet Framsókn fikk en vippeposisjon, men deres forsøk på å løse opp blokkpolitikken mislyktes. Javnaðarflokkurin, Framsókn og Tjóðveldi dannet så regjering med Johannesen som lagmann.


== Bakgrunn for valget ==


=== Foreldrerettigheter til likekjønnede par ===
Høsten 2021 foreslo opposisjonspartiene Javnaðarflokkurin, Tjóðveldi og Framsókn å gi foreldrerettigheter til kvinner som lever i et lesbisk samliv, og som har den daglige omsorgen for barn.Før tredjegangsbehandling av lovsaken før jul i 2021 lå det an til flertall i Lagtinget for lovendringene utenom regjeringspartiene. Miðflokkurin hadde de sterkeste reservasjonene om likekjønnet samliv.To av regjeringsmedlemmene fra Fólkaflokkurin, Elsebeth Mercedis Gunnleygsdóttur og Jacob Vestergaard, bad lagmannen om avskjed, så de kunne stemme imot i Lagtinget og holde den mer liberale Annika Olsen unna. Olsen fikk likevel stille, fordi en annen vararepresentant meldte forfall til møtet. Partiet utnevnte nye regjeringsmedlemmer uten sete i Lagtinget. Håndteringen av saken skapte stor uro innad i partiet.Forslaget ble vedtatt med 18 mot 13 stemmer. Både Johan Dahl og Erhard Joensen fra Sambandsflokkurin stemte på tvers av regjeringens linje. Det gjorde også Olsen fra Fólkaflokkurin. Rósa Samuelsen fra Sambandsflokkurin stemte blankt. Dahl ville heller ikke støtte regjeringen så lenge Jenis av Rana fra Miðflokkurin var med. Han viste til at Jenis av Rana også hadde avveket fra regjeringens håndtering av koronapandemien og sådd tvil om koronavaksiner.Å gjennomføre lovendringene om «sammødre» lå til Jenis av Ranas ansvarsområde i regjeringen. Da han nektet, delegerte lagmannen saken til et annet regjeringsmedlem. Jenis av Rana uttalte så offentlig at han håpet at det regjeringsmedlemmet som overtok saken, heller ikke ville gjennomføre endringene. Lagmann Bárður Nielsen avskjediget ham for illojalitet den 8. november 2022. Lagmannen holdt døren åpen for et nytt regjeringsmedlem fra Miðflokkurin.Med avskjedigelsen kom Nielsen også et mistillitsforslag fra Tjóðveldi i forkjøpet. Årsak til mistillitsforslaget var en uttalelse fra Jenis av Rana noen dager tidligere, om at han ikke ville stille seg bak en homofil statsminister, underforstått Søren Pape Poulsen, dersom han ble valgt inn i det danske Folketinget.Samme dag bestemte hovedstyret i Miðflokkurin at partiet skulle gå ut av regjeringen. Lagtingsgruppen skal ha vært mer i tvil, men forholdt seg til vedtaket. Ingen av opposisjonspartiene aktet å støtte regjeringen så sent i valgperioden. Den 9. november brukte lagmannen sin oppløsningsrett og skrev ut valg.


=== Folketingsvalg med ettervirkninger ===

De partiene som ønsker det tetteste båndet til Danmark, Sambandsflokkurin og Javnaðarflokkurin, vant Færøyenes to mandater i det danske Folketinget med stor margin ved valget den 31. oktober 2022. De fleste velgere så ut til å foretrekke kandidater som ikke allerede har folkevalgte verv på Færøyene. Anna Falkenberg og Sjúrður Skaale ble valgt. Partiformennene fikk forholdsvis få personstemmer.Fólkaflokkurin gikk mest tilbake fra forrige valg og gjorde sitt dårligste folketingsvalg. Partiet stilte en liste med bare regjerings- og lagtingsmedlemmer, hvorav Elsebeth Mercedis Gunnleygsdóttur som eneste kvinne. Det ble tolket som en måte å holde Annika Olsen ute av listen.Fólkaflokkurin tapte også stemmer til Miðflokkurin, som ikke hadde noen reell mulighet til vinne noe mandat.Den 10. november gjorde formannen i Fólkaflokkurin, Christian Andreasen, det kjent at partiet hadde handlet på tvers av hans råd, men at han tok følgen av folketingsvalget ved å gå av, etter åtte måneder som formann. Han ville heller ikke stille ved lagtingsvalget. Han mente ikke å ha stor nok oppslutning for endringer i partiet. Annika Olsens fremtid i partiet hadde også vært et stridsemne.Beinir Johannesen ble valgt til ny formann, og partiet ville heretter fristille sine lagtingsmedlemmer i etiske spørsmål. Dette var likevel ikke nok til å avverge oppbrudd på partiets liberale flanke. Hele styret i partiets velgerforening i Tórshavn samt formannen i ungdomsforeningen HUXA, også han fra Tórshavn, la ned sine verv. Annika Olsen og sosialminister Sólvit E. Nolsø meldte seg ut av partiet og inn i Tjóðveldi og Framsókn.


== Partier og nominasjoner ==
Alle partier som fikk mandater i Lagtinget ved forrige valg, og som fortsatt var representert, var uten videre oppstillingsberettiget.
Hvordan nominasjonene ble organisert, var opp til det enkelte parti. Partiene hadde frist til 24. november med å levere lister med inntil 43 kandidater. Partiene nominerte til sammen 166 kandidater, hvorav 99 menn og 67 kvinner.Følgende sittende lagtingsmedlemmer søkte ikke renominasjon:

Jógvan á Lakjuni (Fólkaflokkurin), lagtingsformann.
Christian Andreasen (Fólkaflokkurin), partiformann.
Heðin Zachariasen (Fólkaflokkurin), møtende vara.
Jákup Mikkelsen (Fólkaflokkurin).
Kristina Háfoss (Tjóðveldi), i permisjon siden 2021.
Beinta Løwe (Tjóðveldi).


== Meningsmålinger ==


== Valgresultat ==

Valgresultat som kunngjort av allmennkringkasteren Kringvarp Føroya:


=== Valgte representanter ===

Alle kandidater stilte likt ved valget. Kandidatkåringen ble avgjort ved personstemmer.
21 av 33 representanter som ble valgt, hadde også fast plass i forrige valgperiode.
Seks faste representanter ble ikke gjenvalgt:
Uni Rasmussen (Fólkaflokkurin), finansminister.
Frimodt Rasmussen (Sambandsflokkurin).
Rósa Samuelsen (Sambandsflokkurin).
Heðin Mortensen (Javnaðarflokkurin).
Kristin Michelsen (Sjálvstýri).
Bill Justinussen (Miðflokkurin).Syv av de nyvalgte representantene hadde ikke møtt fast på Lagtinget før, heller ikke som vararepresentanter. To av dem, Árni Skaale (Fólkaflokkurin) og Sólvit E. Nolsø (Framsókn), hadde imidlertid møtt på tinget som medlemmer av regjeringen.Ti av de valgte representantene, eller 30 prosent av det nye Lagtinget, var kvinner. Kvinneandelen i parlamentet er betydelig lavere enn i Danmark, Norge, Sverige, Finland og Island, men sammenlignbar med de selvstyrte områdene Grønland og Åland.


== Regjeringsforhandlinger ==
Sambandsflokkurins formann Bárður Nielsen gjorde det klart allerede på valgnatten at partiet var åpent for forhandlinger med alle partier. Han ville heller ikke stille noe vilkår om å fortsette som regjeringssjef. Nielsen sonderte med de andre partilederne i dagene etter valget, men vurderte sine egne muligheter som små.Formannen i Javnaðarflokkurin, Aksel V. Johannesen, uttalte at han ville henvende seg til Framsókn og Tjóðveldi, da han ventelig fikk oppdraget med å danne regjering. Han hadde tidligere ledet en regjering med disse partiene fra 2015 til 2019.Den 12. desember leverte Nielsen sin avskjedssøknad og gav regjeringsoppdraget videre. Da hadde Nielsen og lederne i Javnaðarflokkurin, Tjóðveldi, Framsókn og Miðflokkurin møtt Lagtingets formann og pekt på Johannesen. Fólkaflokkurin ville ikke offentliggjøre hvem de hadde pekt på.Framsókns partileder Ruth Vang uttalte den 12. desember at de ville bruke vippeposisjonen til å «løse opp i blokkpolitikken» og inngå i en regjering sammen med Sambandsflokkurin og Javnaðarflokkurin. Samtalene mellom disse partiene varte bare én dag. Både Framsókn og Tjóðveldi ønsker å minke overføringene fra Danmark. Sambandsflokkurin var villige til å minke overføringene, men Framsókn ville gå lengre.Dagen etter, den 14. desember, begynte samtalene mellom Javnaðarflokkurin, Tjóðveldi og Framsókn. Det nye Lagtinget trådte sammen 22. desember for å godkjenne valget og velge lagtingsformann. Bjørt Samuelsen fra Tjóðveldi ble valgt. Samme dag la Javnaðarflokkurin, Tjóðveldi og Framsókn frem sin regjeringerklæring, og Aksel V. Johannesens andre regjering kunne tiltre sine verv.


== Referanser ==